​​תשעה עשר סיפורים של כותבים שונים העוסקים כולם בשאיפה למציאות אחרת: המרת דת בשל אהבה אובססיבית, מסע אישי בעקבות קורדליה בתו של המלך ליר, לילה הזוי של הצטרפות לחבורת ציידים, נערה אמריקנית המקבלת יכולת על טבעית לשינוי חוקי העולם, חיי היהודים בבגדד במאה שעברה, אל בודד המתאהב בבת אנוש – אלה הם רק מקצת נושאי הסיפורים באסופה השישית של "פטל". לכולם משותפת הכמיהה לחוות את החיים מעט אחרת: כתיבה בזהות שאולה, טוויית פנטזיות ומיתוסים, מעשיות אבסורד ועוד.
לקבל את גיליון "פטל" זו הייתה הפתעה. נכון, ביקשתי אותו, רציתי אותו ממש, ומצאתי את עצמי בעולם אחר לחלוטין. מציאות אחרת; מורבידית, קשה, כואבת, שמחה, עצובה, מלאה בתקווה, אבסורדית ומה לא. מצאתי את עצמי לעיתים נבוכה מול חלק מהסיפורים, מכיוון שלא ידעתי איזו תגובה רצויה בכדי להכיל אותם. אך הכלתי את כולם.
בגיליון מובאים לנו 19 סיפורים, שלושה מהם ארוכים, ואותם תפסתי כמיוחדים יותר. ואתן דוגמא: הסיפור "הגומל" (עמ' 82) של כנרת רובינשטיין הוא מטלטל וסוחף. הוא לכאורה מתחיל כעוד סיפור רגיל על אישה עם חיים משעממים למדי, שאחיה הוא די דרמתי וצריך את נוכחותה ברגעים קשים בחייו. בתחילת הסיפור נראה כי מדובר בבחור תימהוני במקצת, אך מתברר במהלכו כי הנו רגיל לחלוטין ורק "הסתבך עם בחורה", שזה כנראה משהו רגיל אצלו, אך הוא יודע להתמודד אתו במרבית המקרים. כמובן שהדמות הראשית חושבת שהוא קצת מטרטר אותה ומבלבל לה את החיים עם שטויותיו, בעוד היא צריכה להתעסק עם בעל נרגן וילדון. הוא מספר לה על התאהבות מוזרה וחצי מבוססת מציאות באחותה של העובדת הזרה של סבתם. זה נראה בהתחלה סיפור אהבה מפוברק שרק מחכה להתפרק בכל עמוד, אך ככל שקוראים בצורה מעמיקה יותר, וממשיכים להבין את הפרטים, הדמיון עולה על המציאות. זהו סיפור שבהחלט השאיר בי חותם גדול.
עוד סיפור שמאוד נגע לי ללב הוא של שלמה קאלו ז"ל, "לב הבשר" (פרק מתוך ספרו) (עמ' 75), שהוא מאוד מציאותי ומספר על מכירת מוצרי מתכת על ידי איזה סוכן מוזר, שנתקל באנשים שונים בניסיון למכור להם סכו"ם "איכותי". זהו סיפור שנע במנעד גרוטסקיות ויציאה מהמציאות תוך התמודדות ישירה עמה. לא קראתי מעולם את כתיבתו של קאלו, וזו בהחלט הייתה הפתעה. הוא כתב בצורה מרעננת, אפלה ואמתית.
גיליון "פטל" מלא בסיפורים שונים שכניסה לכול אחד מהם היא עולם ומלואו. לא כל אחד יתחבר לסיפורים אלה, אך בהחלט ישנה בהם בריחה מן המציאות היומיומית, ומצד שני, הכאתה על פנינו מזוויות אחרות, שאולי לא ראינו כמותן.
פטל היא סדרת אנתולוגיות של ספרות מקור. כבר שלוש שנים הוא יוצא פעמים בשנה.
פטל 6 הוא אסופת 19 ספורים של כותבים שונים ומגוונים שהמשותף להם היא דרך זאת או אחרת לצאת אל מציאות חדשה, אחרת, דמיונית.
לא ידעתי על קיומו של פטל והגעתו כעת לידי מאירה לי פינה חדשה ונותנת אפשרות לעוד נקודת מבט על ספרות וספורים קצרים. את הגיליונות הקודמים לא ראיתי ולא מכירה. את הגיליון הנוכחי,השישי, שזה עתה יצא לאור, קבלתי, קראתי והוקסמתי. לא את כל הסיפורים אהבתי, אבל חלקם ממש הלהיבו את דמיוני.
אציין כאן סיפורים שאהבתי, כל אחד בדרכו והרי זה טעמי. רק מילים ספורות על כל סיפור כי קצרים הם וכל פירוט הוא ספויילר.
"המאמין האחרון – פנטזיה תיאולוגית עתידנית" של תמר לזר (עמ' 45) – אכן עתידני כשכל רוח האנושיות מתומצתת לחיקוי עלוב (או טהור) של הולוגרמה. "שבות" של יואב כ"ץ (עמ' 19) המתרחש אחרי חגיגות 150 שנה למדינת ישראל ואיך היא התהפכה והשתנתה. "ההרדמה" של שרי שביט (עמ' 25) – כמה עצוב, עצוב, עצוב ורגיש ומנוכר גם יחד. "בקשתו האחרונה של סבא" של גיא פינקלשטיין (עמ' 163) – צואתו המקברית, הצינית והחריגה של סבא לנכדיו. "שחור כפול" של אביבית משמרי (עמ'51) – איימה מלאכותית ולא הגיונית, אך מרתקת ומותחת. ואולי האחרון: "כבסה שחורה" של שוהם סמיט (עמ' 71) - משל עצוב לנמשל עצוב מאוד כשהמציאות המדומיינת לא מתרחקת מהמציאות האמיתית.
אחד הקווים המשותפים לרוב הסיפורים הוא העדר שמות לדמויות: יש אם, יש בת, יש אני, יש היא ועוד – אין שמות. האנונימיות הזאת מגבירה את הניכור, את חוסר הרלוונטיות, את החריגות – הכול לפי הסיפור. לפעמים זה נבלע, לפעמים ממש חסר. אבל עדיין מעניין - האם בחירה מודעת זאת או אקראיות. כי הרי זה אוסף סיפורים שאין בו חזרה על אף מחבר.
מגוון סגנונות, מגוון נושאים, מציאות לא מציאותית באופנים שונים. אוהבת את הרעיון. אני מניחה שארצה לקרוא גם את פטל 7, כשיצא לאור.
ממליצה להכיר וליהנות.
מי שמכיר אותי יודע שאני אוהבת סיפורים, תמיד אהבתי. הפעם זכיתי למנה גדושה של סיפורים איכותיים ונפלאים , אז אני מאושרת.
הפעם, הספר חורג מהתבנית השגורה של "פטל"
הספר מביא 19 סיפורים שונים באורכים שונים ובנושאים שונים, המייחד אותם הוא המציאות, מציאות אחרת, חלקה פנטזיה וחלקה לא פה. חלקה בזהויות שאולות, והכותבים בוחרים להרחיק הלאה.
מאוד קשה לי לבחור איזה סיפור אהבתי במיוחד, אהבתי את כולם. לכל אחד היו את המאפיינים שלו שעשו אותו למיוחד. מצאתי את עצמי קוראת פעם נוספת את הספר.
העורכת בחרה לפתוח בסיפור , אז אולי אנהג כמותה. (הסיפור שזור בדימויים מעולים).
"בסוף הסיפור הזה מישהו מת" מאת רות עפרוני. מסופר על כתבת שמצטרפת לצייד וחבורתו הציידים. היוצאים לצוד חזירים. היא מראש מתארת בראשה את מה שהולך לקרות ואיך היא תהדוף את הקנה מידו של הצייד והחיה לא תהרג.
לילה כמעט בוקר הם יוצאים, הצייד מספר לה שלפני שנה, שכבה על הסלע חזירה עם שישה גורים, ועד שהוא טען את הרובה החזירה ברחה מהרעש.
"את חושבת שמוסרי לקנות מגש קלקר עטוף ניילון במקרר בסופר?"
הם חושבים שהיא הביאה את המנחוס ולכן לא הצליחו לצוד.
הצייד מסביר לכתבת שכשהם צדים את החיה הם תולים אותה על חבל התלוי על העץ. כי ככה קל יותר לבתר את החיה. טכי תוך שלושים דקות הכל חתוך ומסודר. היא שואלת את הצייד מאיפה למדת והוא משיב שאביו היה קצב.
בשבת שלאחר מכן, היא נוסעת ועוברת באותו איזור , וסול עוצר תוך כדי כי הוא ראה שישה חזירוני בר ללא האמא שלהם.
בסיפור "שחור כפול" מאת אביבית משמרי, הדוברת קונה משחת שיניים(?) היא לא בטוחה מה המשחה שהיא קונה מחנות רוסית לפני חיסול. ומסתבר שהמשחה הזאת גורמת למציאות הביתית להשתנות. החורף נכנס בכל עוזו אל הבית וישנה חיה מוזרה בבית.
יש את הסיפור של מתי שמואלוף שאני מאוד אוהבת "גבוה מעץ הדקל" על יהודים עירקים בשנות ה50של המאה שעברה, ואת הסיפור של רחל פרץ "ספתולי" על הסבתא של המספרת שעומדת למות, והזכרונות מציפים את הדוברת.
כל סיפור הוא פנינה בפני עצמו.
אם אתם אוהבים סיפורים גם פנטזיה, רוצו על זה.
כמובן שממליצה בחום!
כל בחירה של יזמים ליצור בית לכותבים אשר דבריהם יצאו לאור על נייר חשובה מאין כמותה וראויה להערכה. בשוק הרווי בספרות עצמאית שהיא ברובה תולדה של תקציב פנוי ורצון לביטוי עצמי, צריך רצון ואמונה חזקים מאוד כדי ליצור ולשמר כתב עת ספרותי ששורת הרווח שלו אינה וודאית.
כתב העת 'פטל' נוסד לפני כ-3 שנים, והגיליון הראשון שלו יצא לאור בספטמבר 2015. פעמיים בשנה יוצאים לאור גיליונות כתב העת, כאשר כל גיליון מוקדש לנושא אחר ואסופת הכותבים נבחרת בקפידה על ידי מייסדת הוצאת פטל ועורכת כתב העת, אביבית משמרי, אשר מלקטת באהבה יצירות ספרותיות, עכשוויות ברובן, המשקפות מגמות ביצירה הישראלית הנוכחיח.
'מציאות אחרת' הוא הגיליון השישי של כתב העת פטל ומציג שורה של פרשנויות שנתנו הכותבים והעורכת למושג. הגיליון מכיל סיפורים קצרים פרי עטם של 19 סופרים וסופרות ישראלים, פרט לאחד ('לב הבשר' מאת שלמה קאלו) כולם עכשוויים ומעניקים למושג פרשנות אישית ומבטאים אותה בשפתם שלהם.
19 הסיפורים הקצרים בספר שונים מזה באופיים ובאורכם ומעניקים חוויה קריאה מגוונת ומעניינת. כתב העת זכה לעריכה לשונית מוקפדת, המכבדת את השפה העברית ואת קוראיו. אני מאמינה כי נושאו של הגיליון הנוכחי הגולש למחוזות הדמיון והפנטסיה עשוי לדבר לקהל קוראים נוסף מעבר למי שהתוודעו לגיליונותיו הקודמים.